Српски језик и књижевност

Наставна област: Међуратна и ратна књижевност

Наставна јединица: ОскарДавичо: „Хана“ (1. час)

**Оскар Давичо (1909 – 1989)**

Рођен у Шапцу, у јеврејској чиновничкој породици. Школовање у вишим гимназијским разредима наставио је у Првој београдској гимназији из које је био искључен због бунта. То је довело до тога да раније од своје генерације заврши школовање. Са 17 година Давичо се обрео у Паризу, где започиње студије романистике на Сорбони. Ради различите посве да преживи, а не полаже испите. Тамо се упознаје са идејама Комунистичке партије и прихвата их. У Београд се враћа 1928. године.

Почетком Другог светског рата, илегални партијски задаци Оскара Давича одводе у Сплит где је био ухапшен у августу 1941. Спроведен је у италијански логор за Јевреје на Корчули, а одатле у Ломбардију. У току 1942. године одатле је два пута безуспешно покушао да побегне, што је проузроковало "два солидна батинања". Трећи пут, 1943. године, бекство му је пошло за руком, те је успео некако да се домогне Далмације и коначно се нађе међу партизанима, где ступа у редове Прве пролетерске дивизије.

Спада у ред надреалистичких песника. Нека његова дела припадају покрету социјалне књижевности.

**„Хана“** (поема или циклус од 16 песама)

Лирски цилус „Хана” написан је и објављен 1939. године. Ова љубавна поема састоји се од шеснаест песама у којима мотиви варирају од **љубавних, па све до социјалних**.

Међутим, иако је реч о љубави, осећа се снажно наглашен социјални мотив: лирски субјект припада свету другачијем од Ханиног, они су супротности. Он је човек без јасног места у друштву, сиромах, шатровац, младић који време проводи на улици. Она је кћер трговца, Јеврејина. Он је стално гладан. Она је сита, окружена храном, он је доживљава као хранљиву, егзотичну (колонијалну).

 Али, ту је одмах и емотивни моменат: трговац није срећан; он је удовац, дакле смрт му је нарушила животну равнотежу; бакалница му је крај гробља, тако да је и Хана окружена смрћу. (Посебно ако се зна каква судбина је у наредним годинама задесила Јевреје.)

Давичов језик је богат, раскошан, супротно од Настасијевићевог. Обилује метафорама, хиперболама, поређењима, неологизмима, жаргонизмима.

**Задаци**: Прочитајте прву песму из циклуса „Хана“.

 Прикажите како се представља лирски субјекат и као приказује заљубљеност.

Пронађите пример за парадокс у овој песми, а потом и за остале стилске фигуре које уочавате.